**Терминология саласы бойынша ақпарат**

Терминдердің бірізді қолданылуын қамтамасыз ету – терминология саласындағы ең өзекті мәселелердің бірі. Өйткені кей терминдердің түрлі баламада қолданылуы, яғни теледидар, газет-журналдарда, оқулықтар мен әдебиеттерде түрлі баламаларының қатар жүруі, оның ішінде сәтсіз баламалардың болуы қазақ тілін ғылым тілі ретінде дамытуға кедергі келтіруде.

Терминдерді қолданудағы әркелкілікті жою, жалпы терминологиялық жұмыстарды жүйелендіру, терминдерді біріздендіру мақсатында бекіту мәселесімен Қазақстан Республикасы Үкiметiнiң жанындағы Республикалық терминологиялық комиссия айналысады.

Терминологиялық комиссияда қаралатын терминдердің басым бөлігі орталық және жергілікті атқарушы органдардан, квазимемлекеттік секторлардан келіп түседі. Сонымен қатар жалпы жұртшылықтан келіп түскен сауалдар да қаралады.

Терминдерді бекіту бірнеше кезеңдерден тұрады. Ең алдымен мекемелер немесе жеке тұлғалар тарапынан келген ұсыныстар жинақталады. Екіншіден, бұл ұсыныстарда көрсетілген терминдерге лингвистикалық сараптама жасалады. Сараптамада терминдердің дефинициясы ашылып, бұл терминнің әзірбайжан, қырғыз, өзбек, түрік, татар сияқты туыстас түркі тілдерінде және ағылшын, француз, орыс тілдерінде қалай қабылданғаны жөнінде мысал келтіріледі. Сараптаманы білікті мамандар жасайды. Үшінші кезеңде бұл ұсыныстар Тіл саясаты комитетінің «Termincom.kz» сайтында жарияланады. Мұндағы мақсат оларды көпшілікке кеңінен таныстыру. Өткен жылдан бастап осы сайтта арнайы терминологиялық алаң ашылды және бұл алаң әлеуметтік желілерге қосылған. Яғни, алаңның мақсаты бекітілуге ұсынылған сөздерге деген көпшіліктің пікірін білу. Төртінші кезеңде әбден сұрыптаудан өткен терминдер терминкомның отырысында дауысқа салынып, талқыланады.

2019 жылғы **5 сәуірде және 28 маусымда** Қазақстан Республикасы Үкіметінің жанындағы Республикалық терминология комиссиясының **2 отырысы** өтті. Күн тәртібінде астрономия, физика, философия, саясаттану, мәдениет және өнер, спорт, әлеуметтік, ақпарат салаларының ұсыныстары қаралып, 2000-ға жуық термин бекітілді *(1878).*

*1-отырыста:* 1031 ұсыныс қаралып, **1028 термин бекітілді**, оның ішінде:астрономия және физика саласы – **509**, философия, саясаттану саласы – **487**, ҚР Қорғаныс және ғарыш өнеркәсібі министрлігі – **31,** жеке тұлға – **1**.

*2-отырыста:* 904 ұсыныс қаралып, **850 термин бекітілді,** оның ішінде:мәдениет және өнер саласы – **296,** спорт саласы – **504**, ҚР Еңбек және халықты әлеуметтік қорғау министрлігі – **8**, ҚР Ақпарат және қоғамдық даму министрлігі – **17,** ҚР Ұлттық банкі – **25.**

Қазақстан Республикасы Үкіметінің жанындағы Республикалық терминология комиссиясының қыркүйек айында өткізілетін кезекті **3 отырысына 500-ге жуық** терминді қарау ұсынылып отыр. Күн тәртібіне ҚР Денсаулық сақтау (*педиатрия саласы*), Ұлттық экономика, Сыртқы істер министрліктерінің, Ұлттық банкінің және мәдениет, өнер салаларының ұсыныстары қаралатын болады.